

**REPUBLIKA HRVATSKA**

**LIČKO-SENJSKA ŽUPANIJA**

**GRAD NOVALJA**

**G r a d o n a č e l n i k**

**KLASA: 022-05/19-01/01**

**URBROJ: 2125/06-01/01-19-13**

**Novalja, 18. ožujka 2019.g.**

Na temelju  odredbe članka 35.b Zakona o lokalnoj  područnoj (regionalnoj) samoupravi (“Narodne novine” br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12 i 19/13) i članka 49. Statuta grada Novalje („Županijski glasnik“ broj 12/09, 7/13, 10/13, 18/13, 5/14 – pročišćeni tekst, 16/16 i 4/18),  podnosim

**I Z V J E Š Ć E**

**O RADU GRADONAČELNIKA**

**ZA RAZDOBLJE  SRPANJ – PROSINAC  2018**

**1. UVOD**

            Ovo Izvješće o radu gradonačelnika izrađuje  se za razdoblje   od 01. srpnja 2018.g.   do 31. prosinca 2018.g, a njime je obuhvaćen rad upravnih tijela. Cilj je ovog Izvješća da u cijelosti obuhvati aktivnosti upravnih tijela, a samim time i rad gradonačelnika u navedenom razdoblju.

**2. AKTIVNOSTI GRADONAČELNIKA KAO NOSITELJA IZVRŠNE VLASTI**

Kao nositelj izvršne vlasti gradonačelnik obavlja poslove iz samoupravnog djelokruga Grada Novalje propisane Statutom, sukladno ovlaštenjima utvrđenim u Zakonu o lokalnoj i područnoj (regionalnoj) samoupravi te u odredbama niza posebnih zakona kojima se ureduje prostorno i urbanističko uređenje i planiranje, komunalno gospodarstvo, predškolski odgoj i obrazovanje, primarna zdravstvena zaštita i socijalna skrb, kultura, sport i tehnička kultura, zaštita i unapređenje prirodnog okoliša, zaštita i spašavanje, promet na području grada te ostale djelatnosti.

Gradonačelnik usmjerava rad i djelovanje tijela gradske uprave u obavljanju poslova iz njihovog samoupravnog djelokruga i nadzire njihov rad. Radi što bolje provedbe i izvršenja planova tijekom izvještajnog razdoblja održavani su kolegiji jednom tjedno radi praćenja razvoja i izvršenja projekata.

**3. KAPITALNI PROJEKTI**

Pažljivim planiranjem proračuna i upravljanjem rashodima u okviru ostvarenih prihoda i pravovremenom pripremom projekata za kandidiranje na natječaje za sredstva EU fondova omogućuje nam realizaciju izgradnje kapitalnih objekata od kojih svakako treba istaknuti projekt **Aglomeracije Novalja** za koji je u srpnju 2018.g. potpisan Ugovor o sufinanciranju projekta „Poboljšanje vodno-komunalne infrastrukture Aglomeracije Novalja“ između Grada Novalje, Komunalija d.o.o., Ministarstva zaštite okoliša i energetike i Hrvatskih voda u ukupnoj procijenjenoj vrijednosti do 310.441.862,11 kn.

Komunalije d.o.o. potpisale su također sa Ministarstvom zaštite okoliša i energetike i Hrvatskim vodama Ugovor o dodjeli bespovratnih sredstava u iznosu od 172.494.435,80 kn za projekt aglomeracije, a ostatak od 30,54% financirati će iz nacionalnih sredstava, sredstava Grada Novalje i Komunalija d.o.o. Novalja.

Za praćenje i kontrolu provedbe natječaja potpisan je ugovor sa odvjetnikom Inoslavom Korinčićem iz Zaprešića, Mihovila Krušlina 14, za pravno savjetovanje vezano uz postupke javne nabave koji će se provoditi u sklopu EU sufinanciranog projekta pod nazivom "Poboljšanje vodno-komunalne infrastrukture Aglomeracije Novalja" u sklopu kojeg projekta treba provesti šest postupaka javne nabave, i to: 1.Usluga tehničke pomoći - Upravljanje projektom; 2. Nadzor nad radovima; 3. Sanacija i dogradnja javnog sustava vodoopskrbe i odvodnje aglomeracije Novalja, 4.Projektiranje, izgradnja i pokusni rad na uređaju za pročišćavanje otpadnih voda aglomeracije Novalja UPOV Vrtić 39000 ES ( II. stupanj pročišćavanja);5. Usluge tehničke pomoći - informiranje javnosti i vodljivosti i 6. Nabava komunalne opreme za održavanje sustava odvodnje aglomeracije Novalja.

U izvještajnom razdoblju provedeno je 16 postupaka javne nabave (vrijednosti do 200.000,00 kuna za robe i usluge i do 500.000,00 kuna za radove) i 5 postupka male vrijednosti javne nabave u otvorenom postupku za radove, usluge i robe, od čega je poništen jedan postupak nabave.

Tako je za nabavu **robe (2)** utrošeno **1.899.771,00 kn,** za nabavu **radova (12)** utrošeno je **16.276.350,00 kn, z**a nabavu **usluga (6)** utrošeno je **894.000,00 kn**. Ukupno je za nabavu roba i usluga utrošeno **19.170.121,00 kn za slijedeće projekte:**

**Projekt izgradnje kulturnog centra Gozdenica**; zgrada kulturnog centra je organizirana na dvije etaže – javni sadržaji u prizemlju, uredi kulturnog centra i prostori udruga koje djeluju u Gradu Novalji na 1. katu.

Osim gradnje zgrade Kulturnog centra predviđeno je uređenje čestice kao pješačko-kolne površine koja bi se sastojala od pristupnog trga koji bi se hortikulturno oplemenio i opremio urbanom opremom te izgradnja kolnih površina i parkirnih mjesta za parkiranje osobnih vozila i vozila osoba s invaliditetom i teškoćama u kretanju.

Izvođač radova je Zajednica ponuditelja, vrijednost radova je 15.760.455,96 kn.

Do 31. 12. 2018.g. postojeći objekt je srušen, zbrinut je sav nastali otpad, iskopana i betonirana temeljna ploča, provučene su instalacije( kanalizacija , oborinska) djelomično iskopani i betonirani temelji zidova, počelo zidanje ogradnih zidova. Radovi ne napreduju sukladno dinamičkom radu.. Investitor traži ubrzanje radova.

Do 01.01.2019. kreditno iskorištenje je 1.579.377,36 kn odnosno 11%., a preostali dio isplaćen je iz gradskog proračuna.

**Projekt Poduzetnički inkubator „Ragan**“ financiran iz sredstava EU fondova proveden je postupak javne nabave, tijekom ljeta izabrani izvođači, u listopadu su otpočeli radovi.

Izvođač je zajednica ponuditelja, vrijednost ugovora je 9.236.604,03kn**.**

Planiranim zahvatom predviđa se izgradnja slobodnostojeće poslovne zgrade - pretežito uslužne sa nazivom poduzetnički inkubator. Građevina je kompaktna u cilju racionalnog korištenja prostora i postizanja „A” energetskog razreda. Zgrada se oblikovno sastoji od dva prožimajuća, izmaknuta volumena te se svojim oblikovanjem uklapa u prostor poduzetničke zone. Planirane etaže su prizemlje i 1.kat.

Poslovni prostori planiraju se kao uredski, sa pripadajućom opremom i instalacijama Djelatnosti koje se planiraju u poslovnim prostorima su uslužne djelatnosti, IT djelatnosti ( programiranje i sl.) i manje proizvodne djelatnosti. Dvorana ima mogućnost raznih postava, odnosno mogućnost 02.10.2018 Izvođač radova je uveden u posao te je sukladno ugovoru počeo teći ugovorni rok. Investitor radova nezadovoljan je dinamikom rada, izvođač se ne pridržava dinamičkog plana te je upitan krajnji rok dovršenja radova. U periodu od 02.10.2018- 31. 12.2018.g. nisu u cijelosti iskopane temeljne trake objekata te je izvršenost radova u financijskom pogledu manja od 2.5 %.

**Uređenje prometnice Samorašnji put**; ovim projektom predložen je način pojačanog održavanja ulice „Samorašnji put“ u gradu Novalji. Riješit će se sanitarna, oborinska kanalizacija, proširit će se javna rasvjete, asfaltirati trasa ceste, mjestimično urediti nogostupi te će se postaviti horizontalna i vertikalna signalizacija.

Proveden je postupak javne nabave i do 31. 12. 2018.g. prikupljene su ponude, provjeravaju / kontroliraju se ponude, a najpovoljnija je ponuda BK MONTAŽE u iznosu od 4.725.598,48 kn s kojom je u planu potpisati ugovor.

**Izrada projekta sortirnice na odlagalištu Caska**; pokrenuta je izrada izmjene projekta radi usklađenja sa propisima. Od planiranih aktivnosti oko izgradnje reciklažnog dvorišta za građevinski otpad i kompostanu u zoni Zaglava – Prozor prema Ministrastvu državne imovine upućen je zahtjev za dodjelu državnog zemljišta i na sjednici Vlade RH održane u Hvaru dodijeljeno je navedeno zemljište u zoni Zaglava – Prozor u veličini od 50 ha, te zemljište u veličini od 4,6 ha za sportski centar Straško, bez naknade.

Izrađen je **projekt prometnica u zoni Prozor – Zaglava** i predan zahtjev za izdavanje lokacijske dozvole. Naručen je projekt objekta za kompostiranje komunalnog otpada i reciklažnog dvorišta za građevinski otpad u zoni Prozor – Zaglava. Naručena je izrada geomehaničkog elaborata a u tijeku je izrada glavnih projekata. Izgradnjom kompostane težimo imati 50% selektiranog otpada do 2022. godine.

**Izrađena je Analiza postojećeg stanja prometne infrastrukture**, prometnih tokova na području grada Novalje, planova razvoja prometne infrastrukture, parkirališta, javnog gradskog prijevoza te izrada prometne karte sa ucrtanom horizontalnom i vertikalnom signalizacijom.

Izvođač je Fakultet prometnih znanosti, vrijednost ugovora je **187.500,00 kn,** radovi su obavljeni u cijelosti.

**Rekonstrukcija ulica gradske jezgre – III faza**; izvođač radova Kameni zid d.o.o., vrijednost radova 4.744.350,13 kn, obavljeni radovi u iznosu 4.185.739,85 kn.

**Razni sitni građevinski radovi**; izvođač ZO Metod vrijednost radova 536.675,00 kn, vrijednost obavljenih radova 298.128,75 kn. Radovi nisu izvedeni u cijelosti, ugovor vrijedi do 04/2019.

**Dezinsekcija, deratizacija te zaštita bilja**; izvođač radova Pecto d.o.o., vrijednost obavljenih radova 213.750,00 kn.

**Sanacija makadamskih puteva na području Grada Novalje u 2018. godini;** izvođač GPD Trcol, vrijednost radova 164.700,00 kn.

**Ogradni zidovi uz prometnice;** izvođač radova Arburoža d.o.o., vrijednost radova 410.562,50 kn, izvedeno do 31.12.2018. - 209.076,56 kn.

**Održavanje javne rasvjete na području Grada Novalje;** izvođač Obrt Varsan, vrijednost dvogodišnjeg ugovora 1.198.750,00 kn, a vrijednost obavljenih radova u izvještajnom razdoblju 302.763,44 kn. Radovi se odnose na održavanje i sanaciju JR, otklanjanje raznih kvarova, zamjenu oštećenih lampi, stakala, zamjenu žarulja, izmjeni dotrajalih kablova unutar stupa, sanaciju kablova zračne mreže JR, izvanrednim radovima kabliranja, iskope i zamjene starih dotrajalih i izgorenih kablova, demontažu i montažu starih oštećenih, novih stupova i lampi te ostali potrebni radovi na sanaciji JR na području Grada Novalje.

Dvogodišnji ugovor istekao je 21. studenog 2018.g. Nakon isteka ugovora Grad Novalja pokrenuo je novi postupak javne nabave „ Održavanje javne rasvjete na području grada Novalje za razdoblje od dvije godine01.01.2019-31.12.2020. Dana 14.prosinca poništen je postupak javne nabave iz prethodne alineje zbog planiranja modernizacije sustava javne rasvjete modelom energetske usluge zamjenom svjetiljki energetski učinkovitijima i primjeni mjera regulacije inteziteta svjetlosnog toka, a koji će se sprovesti početkom 2019. godine. Sukladno tomu potpisan je dodatak I. ugovoru, trajanje ugovora 180 dana tj do maksimalnog iznosa od 250.000,00 kn.

**Nabava materijala za održavanje javne rasvjete;** proveden natječaj**,** izabrandobavljač Basic d.o.o., vrijednost ugovora 396.609,21 kn u izvještajnom razdoblju nabavljeno 111.897,38 kn.

**Opskrba električnom energijom;** odnosi se na sva obračunska mjesta u vlasništvu Grada Novalje, vrijednost ugovora za 2018. godinu iznosi 818.894,45 kn.

**Građevinski radovi na uređenju groblja u Zubovićima;** proveden je natječaj, izabranizvođač radova, Soboslikarski fasaderski obrt Rokić, vrijednost radova 174.625,00 kn, do 31.12. radovi su izvedeni u cijelosti i ispod ugovorenog iznosa te iznose 170.625,00 kn.

**Građevinski radovi na uređenju okoliša crkvice Sv. Ivana u naselju Kustići**; izvođač radova Građevinarstvo Vlado, vrijednost ugovora 297.125,00 kn, a izvedeni radovi u cijelosti ispod ugovorenog iznosa.

**Krajobrazno uređenje i opremanje dječjeg vrtića Carić**; proveden je postupak javne nabave i odabran izvođač Maxmar grupa vrijednost radova 1.124.998,75 kn, a izvedeni radovi u iznosu 1.095.545,63 kn.

Izvedena je demontaža dotrajalih igrački, sanacija igrački te nabava novih igrački:

ljuljačke, interaktivni zid, kombinirana sprava, vrteće kolo, labirint, autić ( 3 kom), ljuljačka sa košarom te bageri( 2 kom). Izgrađen je pješčanik, atletska staza, nogometno, košarkaško igralište , cvjetna gredica te su sigurnosne zone oko igrački gumirane antistress gumenom podlogom.

**Radovi na parkiralištu Oštarije u naselju Tovarnele;** proveden je natječaj, izabran izvođač radovaZO Metod, vrijednost ugovora 102.062,50 kn, radovi su izvršeni u cijelosti.

**Uređenje šetnice u naselju Jakišnica;** proveden natječaj, izabran izvođač radova Zidar Tamarut, vrijednost radova 146.800,00, radovi su izvedeni u roku i ispod ugovora.

**Uređenje nogostupa i bus stajališta u naselju Vidalići;** proveden je natječaj, izabran izvođač

radova Soboslikarski fasaderski obrt Rokić, vrijednost ugovora 221.650,00 kn, izvedeni radovi u iznosu 111.102,86 kn.

**Uređenje šetnice lungo mare u St. Novalji;** izvođač radova Građevinarstvo Vlado, vrijednost ugovora 221.650,00 kn vrijednost izvedenih radova 228.700,00 kn.

**Projektna dokumentacija za crkvicu Sv. Juraj Caska**; proveden je javni natječaj i izabran izvođač „Tu i sad“, vrijednost usluga 70.000,00 kn.

**Projektna dokumentacija za crkvu Sv. Katarine**; proveden je javni natječaj, izabran izvođač

Alfaplan Dubrovnik, vrijednost usluga 110.625,00 kn.

**Geodetske usluge za 2018. godinu**; proveden postupak javne nabave, izabran je izvođač Tri tom d.o.o. , vrijednost ugovora 248.375,00 kn, radovi izvršeni do kraja izvještajnog razdoblja.

**Građevinski radovi na uređenju puta u Metajni**; proveden postupak javne nabave, izabran izvođač Colas Hrvatska, vrijednost ugovora 91.307,37 kn, radovi izvršeni do kraja izvještajnog razdoblja.

**Radovi na dječjem igralištu u Zubovićima**; nabavljena je ograda i ugrađena vrata na dječjem igralištu u svrhu ograđivanja dječjeg igrališta, visina ograde 100 cm, izvođač radova je Ny Gardens, vrijednost ugovora iznosi 12.445,00 kn.

**Sanacija bunara na trgu Bazilike (kod male crkve);** izvedeno je zatrpavanje bunara zaštićenog prema pravilima struke, izrada kamenog opločenja, te izrada postamenta za božićnu jelku. Izvođač je Kameni zid, a vrijednost radova 51.250,00 kn.

**Gajac – crkveni prostor**; izvedeni su građevinski radovi na uređenju unutrašnjosti objekta, soboslikarski i fasaderski radovi u vrijednosti od 122.312,50 kn. Izvođači radova fasaderski i soboslikarski obrt Rokić Novalja i obrt Pamflito Novalja.

**Širenje vodovodne mreže na Šankovim i Vidasovim stanima** u duljini trase od 450 m, monterski radovi i iskopi, izvođači radova GPD Trcol i obrt Šerif, vrijednost radova 99.750,00 kn.

**Zubovići Groblje/ Mrtvačnica; izvedena je** reparacija vanjske fasade na kapelici u Zubovićima,

unutarnji soboslikarski radovi- ugradnja stiropora 2 cm te završnog sloja sep, farbanje vanjske lamperije

izrada portuna na ulazu u groblje – 2 kom, izvedba elektroinstalacija u mrtvačnici u Zubovićima.

Izvođači radova su obrt Rokić, Metalac d.o.o. i obrt Varsan u ukupnom iznosu 101.606,00 kn.

Nakon što je Gradsko vijeće donijelo potrebne odluke o pokretanju izgradnje POS-ovih stanova objavljen je javni poziv za **POS-ovu stanogradnju**, proveden je natječaj i naručena je geodetska podloga te pripremljen projektni zadatak za izradu idejnog rješenja za smještaj zgrada POS-a i pratećih sadržaja.

Nakon provedenog natječaja konačnom listom reda prvenstva utvrđeno je da je 38 kandidata zadovoljilo uvjete javnog poziva te ostvaruju pravo na kupnju POS stana u Novalji.

**Projekt proširenja gradskog groblja** **i** **izgradnja mrtvačnice;** ishođena je građevinska dozvola, proveden je postupak javne nabave, izabran izvođač Grden radnja i početkom 2019.g. zaključen ugovor. Vrijednost ugovora iznosi 4.005.703,38 kn za I. fazu gradnje, odnosno izgradnju 60 novih grobnih mjesta, mrtvačnicu sa kosturnicom i prostor za polaganje urni.

Na temelju Pravilnika, a sukladno Javnom pozivu, proveden je natječaj za dodjelu potpora za razvoj poduzetništva na području Grada Novalje. Ukupno je zaprimljeno 20 zahtjeva za sufinanciranjem od čega je odobreno 20 zahtjeva a isplaćeno 19 u ukupnom iznosu od 404.727,75 kn.

Uspješno je izvršena prijava dva projekta na natječaj za mjeru 7.4.1. Projekt dogradnje Dječjeg Vrtića „Carić“ i Projekt rekonstrukcije i dogradnje zgrade DVD-a Novalja.

Za projekt Vrtića je zaprimljen zahtjev za pojašnjenjem. Pojašnjenje je dostavljeno te je zaprimljena Odluka o sufinanciranju i potpisan Ugovor u visini od 5.802.888,00 kn.

Za poboljšanje WiFi infrastrukture prijavom na natječaj WiFiEU je osigurano 15 000 € za poboljšanje kvalitete javne internetske mreže.

Projekt izobrazno - informativnih aktivnosti o održivom gospodarenju otpadom na području grada Senja, Novalje i općine Perušić potpisan je ugovor i projekt je u fazi javne nabave s time da je provodi Grad Senj jer su oni vodeći partner u projektu. Tim projektom će se provesti aktivnosti na informiranju građana o gospodarenju (razvrstavanju) otpadom kao organiziranja radionica za djecu školske i vrtićke dobi, javne tribine za građane i tiskanje letaka na stranim jezicima za sve posjetitelje Grada Novalje.

**4. PROSTORNO PLANIRANJE**

**II. Izmjena i dopuna Prostornog plana uređenja Grada Novalje;** utvrđen je Konačni prijedlog i dostavljen u Ministarstvo graditeljstva i prostornog uređenja koje je izdalo suglasnost te slijedeći proceduru dostavljena pisana obavijest svim sudionicima javne rasprave s obrazloženjem o razlozima neprihvaćanja, odnosno djelomičnog prihvaćanja njihovih prijedloga i primjedbi danih u javnoj raspravi. Na sjednici Gradskog vijeća održanoj 31. srpnja 2018. godine Gradsko vijeće je donijelo Odluku o donošenju II. Izmjena i dopuna Prostornog plana uređenja Grada Novalje (Županijski glasnik" LSŽ broj 15/18).

**III. Izmjena i dopuna Prostornog Plana Uređenja Grada Novalje** pokrenute su radi izmjene uvjeta gradnje na području turističkog punkta i plaže Zrće.

18. prosinca 2018. godine stručni izrađivač je dostavio Nacrt Strateške studije procjene utjecaja na okoliš za turistički punkt Zrće (T4) i Nacrt Prijedloga III. Izmjena i dopuna Prostornog plana uređenja Grada Novalje.

Prije donošenja Odluke o izradi **cjelovitih izmjena i dopuna PPUG Novalje** gdje će se mijenjati i revidirati građevinska područja otvoren je javni poziv građanima za podnošenje inicijativa - prijedloga i projekata u sklopu izrade stručnog rješenja koje prethodi izradi (cjelovitih) Izmjena i dopuna Prostornog plana uređenja Grada Novalje. Javni poziv je objavljen na službenoj web stranici Grada Novalje (zahtjevi su se zaprimali od 21. svibnja do 31. prosinca 2018. godine).Na javni poziv je pristiglo ukupno 197 zahtjeva.

**IV. Izmjena i dopuna Prostornog Plana Uređenja Grada Novalje** pokrenute su radi korekcija uvjeta gradnje u tekstualnom dijelu Plana i određivanje uvjeta gradnje za čestice koje imaju površinu manju od planom uvjetovanih 450 m2, a formirane su prije donošenja Plana. Zatraženo je mišljenje javnopravnih tijela.

**Urbanistički Plan Uređenja Naselja Jakišnica (Jakišnica, Gager, Stanišće)**

Javna rasprava o Prijedlogu Urbanističkog plana uređenja naselja Jakišnica (Jakišnica, Gager, Stanišće) je trajala od 18. lipnja do 17. srpnja 2018. godine. Javno izlaganje je održano 03. srpnja 2018. godine, a 18. prosinca 2018.g. dobivena je suglasnost Ministarstva graditeljstva i prostornog uređenja.

**Urbanistički plan uređenja dijela građevinskog područja Dubac-Varsan koji je planiran za urbanu sanaciju**

01. listopada 2018. godine utvrđen je Prijedlog Urbanističkog plana uređenja dijela građevinskog područja Dubac-Varsan koji je planiran za urbanu sanaciju, koji se upućuje se na ponovnu javnu raspravu.

**II. Izmjene i dopune Urbanističkog plana uređenja naselja Stara Novalja**

Na temelju članka 85. st. 2. Zakona o prostornom uređenju ("Narodne novine" broj 153/13 i 65/17) Grad Novalja je tijekom 2018. godine zaprimio nekoliko incijativa građana za pokretanjemn izrade Izmjena i dopuna Urbanističkog plana uređenja naselja Stara Novalja sa prijedlogom za sufinanciranje Izmjena i dopuna Plana. Pokrenuta je procedura za izradu II. Izmjena i dopuna UPU naselja Stara Novalja za koji nije potrebno provesti postupak ocjene o potrebi strateške procjene utjecaja na okoliš za Plan.

15. listopada 2018. godine Gradsko vijeće je donijelo Odluku o izradi II. Izmjena i dopuna Urbanističkog plana uređenja naselja Stara Novalja ("Županijski glasnik" LSŽ broj 20/18).

**Urbanistički plan uređenja dijela ugostiteljsko turističke zone Dabi – Vidasi (2. Dio)** Javna rasprava o Prijedlogu Urbanističkog plana uređenja dijela ugostiteljsko-turističke zone Dabi-Vidasi (2.dio) trajala je od 09. srpnja do 07. kolovoza 2018. godine. Javno izlaganje je održano 27. srpnja 2018. godine.

**Urbanistički plan uređenja dijela ugostiteljsko-turističke zone Boškinac** pokrenuta je inicijativa od strane vlasnika postojećeg hotela da se omogući proširenje hotela i podizanje kategorije.

Tijekom izvještajnog razdoblja provedena je Javna rasprava i javno izlaganje o Prijedlogu Urbanističkog plana uređenja dijela ugostiteljsko-turističke zone Boškinac.

15. listopada 2018. godine Gradsko vijeće je donijelo Odluku o donošenju Urbanističkog plana uređenja dijela ugostiteljsko-turističke zone Boškinac ("Županijski glasnik" LSŽ broj 20/18).

**Izmjena i dopuna Urbanističkog plana uređenja luke Novalja**

29. studenog 2018. godine pokrenuta je procedura Izmjena i dopuna Urbanističkog plana uređenja luke Novalja i izrađen nacrt Odluke o izradi Izmjena i dopuna Urbanističkog plana uređenja luke Novalja. Nakon provedene procedure 13. prosinca 2018. godine Gradsko vijeće je donijelo Odluku o izradi Izmjena i dopuna Urbanističkog plana uređenja luke Novalja ("Županijski glasnik" LSŽ broj 27/18).

**Urbanistički plan uređenja luke otvorene za javni promet županijskog značaja – luka Drljanda**

U izvještajnom razdoblju pokrenuta je procedura za izradu UPU luke Drljanda i 15. listopada 2018. godine Gradsko vijeće donosi Odluku o izradi Urbanističkog plana uređenja luke otvorene za javni promet županijskog značaja – luka Drljanda ("Županijski glasnik" LSŽ broj 20/18).

**Urbanistički plan uređenja dijela poduzetničke zone Čiponjac**

07. studenog 2018. godine donijeta je Odluka o pokretanju izrade Urbanističkog plana uređenja dijela poduzetničke zone Čiponjac Nacrt Odluke o izradi Urbanističkog plana uređenja dijela poduzetničke zone Čiponjac. Upravni odjel za zaštitu okoliša i prirode LSŽ dostavio je mišljenje da nije potrebno provesti postupak ocjene o potrebi strateške procjene za Plan.

15. studenog 2018. godine Gradsko vijeće je donijelo Odluku o izradi Urbanističkog plana uređenja dijela poduzetničke zone Čiponjac (“Županijski glasnik” LSŽ broj 24/18).

**5. PROVEDBA KATASTARSKE IZMJERE**

U izvještajnom razdoblju ustrojena je baza podataka za izdavanje rješenja o sufinanciranju katastarskih izmjera. Do kraja 2018. g. izdano je 757 rješenja, a ista će se izdavati i u 2019. godini.

Na postupku obnove zemljišnih knjiga radi jedno Povjerenstvo za obnovu z.k., i tijekom ovog razdoblja izložena je zona Stara Novalja - prva faza te je predviđeno tijekom idućeg razdoblja puštanje u promet dijela nove z.k. za predio Šankovi stani do Šonjevih stanov i Stara Novalja prva faza.

**6. OSTALE AKTIVNOSTI**

U izvještajnom razdoblju obavljeno je niz kontakata i sastanaka sa predstavnicima državnih institucija i službi (ministrima, županom, čelnicima županijskih i državnih tijela, gospodarskim subjektima).

Svi korisnici proračuna (kultura, sport, školstvo, predškolski odgoj, vatrogastvo, zdravstvo) ostvarili

su potporu iz Proračuna Grada Novalje sukladno zaključenim ugovorima, a nakon provedenog javnog poziva objavljenog u rujnu na stranicama Grada Novalje i Ureda za udruge

U Ministarstvu kulture obavljeni su razgovori na temu spajanja ustanova u kulturi u jednu ustanovu, ishodovana je suglasnost ministrice kulture i do kraja izvještajnog razdoblja donijeta je odluka o pripajanju Gradskog muzeja Centru za kulturu Grada Novalje.

1. Međunarodna veslačka regata “Osmerci na Pagu” održana je u Paškom zaljevu od plaže Zrće do rive u Gradu Pagu u dužini od 15 km nakon svečanog mimohoda kroz Novalju.

U listopadu je u suradnji sa Veleposlanstvima Republike Hrvatske i Austrije obilježena je jedna od najvećih pomorskih tragedija u Jadranu, 100 godina od potonuća broda Euterpe na području akvatorija Jakišnice.

Uoči blagdana sv. Katarine obilježena je 90 godišnjica rođenja profesora Nikole Crnkovića u organizaciji Matice Hrvatske i upriličeni su znanstveni skupovi u Rijeci i Novalji na temu znanstvenog i književnog rada profesora Nikole Crnkovića.

Proveden je Natječaj za dodjelu stipendija učenicima i studentima Grada Novalje koji se obrazuju za deficitarna zanimanja u školskoj/akademskoj godini 2018./2019, pa je uz već postojeće 42 stipendije dodano 6 novih studentskih stipendija i 4 učeničke.

Tijekom izvještajnog razdoblja pristiglo je 220 zahtjeva za sufinanciranje udžbenika i isplaćeno 146.870,50 kn iz sredstava predviđenih za sufinanciranje udžbenika (50%) osnovne i srednje škole za svu djecu sa područja Grada Novalje.

U suradnji sa Centrom za kulturu Grada Novalje i Turističkom zajednicom Grada Novalje održano je niz manifestacija, a u  izvještajnom razdoblju izdvajamo slijedeće: Etno večeri na trgu Alojzija Stepinca, otvorenje Novaljskog trijatra, Olive classic festival – koncerti klasične glazbe u Lunjskim maslinicima, Novaljsko kulturno ljeto sa nastupom eminentnih glazbenika hrvatske glazbene scene, otvorenja likovnih izložbi u Gradskom muzeju, dječje radionice Crnkovićev dvor, tematske večeri u Gradskoj knjižnici, Taste and Art manifestacije sa bogatom gastro ponudom, proslava Oluje koju prati više kulturnih događanja i završava velikim koncertom na Ruži vjetrova.

Advent u Novalji obilježen je brojnim događanjima sa puno dječjih radionica, maštaonica, pričanja dječjih priča, ali i gastro doživljaja, od čega je tradicionalna Makarunijada prepoznata kao hit gastro manifestacija. Božićnu atmosferu upotpunio je i Božićni koncert klapa u crkvi Sv. Katarine te zapažen nastup vokalista Salone.

Nastupom grupe Parni valjak i dočekom Nove godine uz VANNU, Novalja se i ove godine predstavila kao jedna od otočki najpoželjnijih destinacija uz bogatu gastro ponudu, što potvrđuje i povećanje broja posjetitelja u tom periodu.

**7. GRADSKA UPRAVA**

Rad gradske uprave je otvoren i transparentan, sjednice Gradskog vijeća su javne i prenose se uživo putem You tube kanala. Zakonom propisana javnost rada jedinice lokalne samouprave ostvaruje se i objavom općih akata u Županijskom glasniku Ličko-senjske županije i na službenoj web stranici Grada, oglašavanjem informacija na oglasnim pločama Grada i mjesnih odbora, putem medija, usmenom komunikacijom čelnika s građanima i predstavnicima pravnih osoba i na druge načine. Kako bi se osigurala dostupnost informacija i u ovom izvještajnom razdoblju uz redovito ažuriranje gradske web stranice, građani i putem facebook profila Grada mogu postavljati pitanja, predlagati  i komentirati i tako aktivno sudjelovati u životu grada.

**Gradsko vijeće, radna tijela i kolegij Gradonačelnika**

U izvještajnom razdoblju pripremljene su i održane su 4 (četiri) sjednice Gradskog vijeća, a sukladno ovlaštenjima iz članka 46. Statuta Grada Novalje Gradonačelnik je podnio Gradskom vijeću ukupno 62 prijedloga akata i to sljedećom dinamikom:

* na IX.   sjednici Gradskog vijeća održanoj 31. srpnja 2018. 9 prijedloga
* na X. sjednici Gradskog vijeća održanoj 15. listopada 2018.g. 12 prijedloga
* na XI. sjednici Gradskog vijeća održanoj 15. studenog 2018.g. 18 prijedloga
* na XII. sjednici Gradskog vijeća održanoj 13. prosinca 2018.g. 23 prijedloga

Sjednicama Gradskog vijeća redovito su prethodile i sjednice radnih tijela Gradskog vijeća na kojima je raspravljano o prijedlozima iz njihove nadležnosti, a isti su bili točke dnevnog reda sjednica vijeća.

Radna tijela Gradskog vijeća održala su sjednica i to kako slijedi:

* Odbor za prostorno uređenje                                                                          1 sjednica
* Odbor za proračun i financije                                                                         3 sjednice
* Povjerenstvo za ocjenu arhitektonske uspješnosti 6 sjednica
* Socijalno vijeće                                                                                               2 sjednice

Vodi se evidencija nazočnosti na sjednicama Gradskog vijeća i njegovih radnih tijela te o istima sastavljaju zapisnici i doneseni zaključci, vrši se obračun naknade za predsjednika i članove Gradskog vijeća te evidencija održanih sjednica i obračun naknade za predsjednike mjesnih odbora. Svaki ponedjeljak održavaju se Kolegiji gradonačelnika radi uvida i praćenja aktivnosti i projekata Grada.

**Socijalno vijeće**

U izvještajnom razdoblju Socijalno vijeće održalo je dvije sjednice na kojima su razmatrana 23 zahtjeva za pomoći i donijete odluke. U izvještajnom razdoblju isplaćeno je 19 naknadi za novorođenčad, 2 samca i dvije obitelji korisnici su proračunskih sredstava za podmirenje troškova stanovanja, 3 samca i 4obitelji korisnici su bona za pomoć u prehrani, 1 obitelji korisnik je financijske pomoći za djecu s teškoćama u razvoju.

**Vijeće za prevenciju**

Vijeće za prevenciju djeluje kao koordinirajuće tijelo imenovano od strane Gradonačelnika i ima cilj utvrđivanje i ostvarivanje programa prevencije na području Grada Novalje.  Vijeće za prevenciju održalo je jednu sjednicu u izvještajnom razdoblju s naglaskom na pitanje sigurnosti i prevencije kriminaliteta tijekom Božićnih i novogodišnjih blagdana s posebnim naglaskom na podržavanje akcije Mir i dobro.

**Stožer civilne zaštite**

U upravnom odjelu obavljaju se i poslovi koji se odnose na zaštitu i spašavanje uz stalnu suradnju i kontakt sa nadležnim službama (PUZS Gospić). U izvještajnom razdoblju održana je jedna redovna sjednica, a sukladno Zakonu o sustavu civilne zaštite u prosincu je pokrenuta izrada Plana djelovanja civilne zaštite u suradnji sa tvrtkom Defensor iz Varaždina. Do kraja izvještajnog razdoblja prikupljani su podaci za izradu, a završetak izrade očekuje se u prvom kvartalu 2019. godine.

**Vijeće za dodjelu koncesijskih odobrenja**

Vijeće za dodjelu koncesijskih odobrenja nije održalo ni jednu sjednicu u izvještajnom razdoblju jer su dvije sjednice održane do kraja lipnja pa nije bilo više novih zahtjeva. U 2018.g. izdano je ukupno 34 koncesijska odobrenja u vrijednosti od 554.150,00 kn i to za ugostiteljstvo (10), komercijalno rekreacijske djelatnosti (14), iznajmljivanje plovila (10).

Ukupno zaduženje u izvještajnom razdoblju iznosi 521.500,00 kn, a ukupno je u 2018. godini naplaćeno 507.445,00 kn.Ukupno zaduženje na kraju 2018. godine iznosi 1.109.826,34 kn od toga je dospjelo 495.386,34 kn, a nedospjelo 614.440,00 kn. Za dospjele nenaplaćene obveze upućene su opomene.

**Povjerenstvo za ocjenu arhitektonske uspješnosti**

U izvještajnom razdoblju Povjerenstvo je održalo 6 sjednica na kojima je razmatrano 16 projekata, od toga pozitivno je riješeno 11 projekta za izgradnju ugostiteljsko-turističkih, poslovnih, stambeno-poslovnih i poslovno-stambenih građevina, ostali su u fazama dorade.

**Pravo na pristup informacijama**

U izvještajnom razdoblju ukupno je zaprimljeno 5 (pet) zahtjeva za pravo na pristup informacijama na koje je odgovoreno u zakonskom roku te je Povjerenici za informiranje predan Izvještaj o provedbi Zakona o pravu na pristup informacijama.

**Komunalno redarstvo**

U izvještajnom razdoblju glavne aktivnosti su se vodile oko održavanja javnog reda i mira tijekom turističke sezone. Ukupno je tijekom turističke sezone bilo 26 djelatnika raspoređenih u tri smjene i naglasak je na održavanju javnog reda i mira tijekom turističke sezone. U razdoblju od 01.07. do 31.12.2018. godine komunalno redarstvo pokrenulo je 1050 postupaka iz nadležnosti komunalno-prometnog redarstva, te obavilo preko 400 intervencija na pozive građana.

U izvještajnom razdoblju ukupno je naplaćeno po komunalnoj osnovi 278.000,00 kn, kazni (kršenje zabrane građevinskih radova, narušavanje javnog reda i mira, s tim da će biti još kazni naplaćenih putem prekršajnih naloga koje su momentalno u procesu pred sudom što će iznositi još preko 20.000,00 kn).

Od 01.07.2018.- 31.12.2018. radila su 2 prometna redara i ukupno je naplaćeno kroz taj period 356.000,00 kn kazni od raznih prometnih prekršaja, izrečene su 1063 kazne po prometnoj problematici (naplaćeno 522 a još 567 kazni u procesima naplaćivanja ili ovrhe) i 30 upozorenja.

**Komunalna naknada**

Početno stanje 01.07.2018    iznosilo je  6.192.364,31 kn.

Zaduženje  u izvještajnom razdoblju iznosi 22.234,52 kn.

Storna kamata čl. 4. odluke bez pravnog temelja, zastara, ispravci u iznosu od 183.857,50 kn.

Uplate i kompenzacije iznose 3.643.007,82.

Stanje 31.12.2018.  iznosi  2.387.733,51 kn, a uplate na razini cijele  godine iznosi 4.028.406,00 kn. U 2017.g. uplaćeno je ukupno 3.610.130,18 kn.

U 2017.g. izdano 8 790 rješenja, a u 2018. 9 014 rješenja što pokazuje da se broj obveznika povećao uglavnom ažuriranjem podataka i slanjem opomena.

**Zakup javne površine**

U navedenom razdoblju sklopljeno je ukupno 9ugovora o zakupu javne površine. Zaduženje po ugovorima u navedenom razdoblju te po ugovorima iz ranijih godina koji dospijevaju na naplatu u navedenom razdoblju iznosi 848.535,96 kn.

Uplate od 01. 07. 2018. – 31. 12. 2018. g. iznose 1.782.797,00 kn.

Zaduženje u 2018.g. ukupno 1.795.626,58 kn, a uplate ukupno 1.832.734,34 kn.

**Komunalni doprinos**

U izvještajnom razdoblju izdano je 134 rješenja Komunalnog doprinosa od toga 43 rješenja za novogradnju, 91 rješenje u postupku legalizacije od toga 50 rješenja za predmete poslane od strane Agencije za ozakonjenje nezakonito izgrađenih zgrada.

Ukupno je zaduženje 4.228.774,09 kn. U istom razdoblju na ime Komunalnog doprinosa uplaćeno je 3.934.225,05 kn.

Ukupno je u 2018. godini naplaćeno 8.387.199,21 kn, a 2017. godine 6.532.560,67 kn.

**Naknada za nezakonito izgrađene zgrade**

U razdoblju od 01. srpnja do 31. prosinca 2018.g. izdano je 51 rješenje za Naknadu za nezakonito izgrađene zgrade. Ukupno je zaduženo167.098,60 kuna. U istom razdoblju na ime Naknade za nezakonito izgrađene zgrade uplaćeno je 242.921,95 kuna. Zaduženje spomeničke rente je 59.997,88 kuna, a uplata je iznosila 57.150,35 kuna.

Ukupno je u 2018. godini uplaćeno na ime NZN 594.298,96 kn, a u 2017.g. 914.088,51 kn što pokazuje tendenciju smanjenja legalizacije objekata.

**Porez na kuće za odmor**

U razdoblju od 01. srpnja 2018.g. do 31. prosinca 2018.g. evidentirano je uplata na ime Poreza na kuće za odmor u ukupnom iznosu od 4.968.753,07 kuna. U navedenom razdoblju poslano je ukupno 2354 opomena.

Zaključno sa 31.12.2018.g. uplate na ime poreza na kuće za odmor iznose 5.642.604,24 kuna, a ukupan dug 2.157.520,48 kuna.

U 2017.g. uplate su iznosile 4.959.177,41 kuna, a ukupan dug 2.954.266,45 kuna, što u odnosu na 2018.g. predstavlja porast naplate za 683.426,83 kuna te smanjenje duga za 796.745,97 kuna.

**8. ZAKLJUČAK**

Iz priloženog Izvješća o radu za razdoblje srpanj- prosinac 2018. godine, razvidno je da je rad gradske uprave vrlo dinamičan i po mnogim kriterijima vrlo pozitivan i uspješan.

Ponovno sa zadovoljstvom mogu konstatirati da smo prošlu godinu ostvarili povećanje izvornih prihoda, završili financijsku godinu u plusu te da je Grad svoje obveze uredno izvršavao prema svim proračunskim korisnicima i dobavljačima.

Priprema i realizacija kapitalnih projekata nikad prije nije bila na ovako visokoj razini kao danas.

Završetkom prošle i početkom ove fiskalne godine, Grad je ušao u realizaciju mnogih projekata, od onih većih sufinanciranih EU sredstvima do mnogo manjih projekata koji se realiziraju na razini mjesnih odbora.

Sa zadovoljstvom mogu istaknuti da je za takve rezultate najzaslužnija gradska uprava koja odgovorno i stručno obavlja poslove iz svog djelokruga.

**Gradonačelnik Grada Novalje**

    **Ante Dabo, dipl.pravnik**

U Novalji,18. ožujka 2019.g.